*****

ΟΔΗΓΙΑ ΤΟΥ ΣΥΜΒΟΥΛΙΟΥ

της 17ης Μαΐου 1990

για την προσέγγιση των νομοθετικών, κανονιστικών και διοικητικών διατάξεων των κρατών μελών σχετικά με τη μέγιστη περιεκτικότητα των τσιγάρων σε πίσσα

(90/239/ΕΟΚ)

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη τη συνθήκη της Ευρωπαϊκής Οικονομικής Κοινότητας, και ιδίως το άρθρο 100 Α,

την πρόταση της Επιτροπής (1),

σε συνεργασία με το Ευρωπαϊκό Κοινοβούλιο (2),

Έχοντας υπόψη τη γνώμη της Οικονομικής και Κοινωνικής Επιτροπής (3),

Εκτιμώντας:

ότι υπάρχουν αποκλίσεις μεταξύ των νομοθετικών, κανονιστικών και διοικητικών διατάξεων των κρατών μελών όσον αφορά την ελάττωση της μέγιστης περιεκτικότητας των τσιγάρων σε πίσσα· ότι αυτού του είδους οι διαφορές μπορούν να δημιουργήσουν εμπόδια στις συναλλαγές και μ' αυτό τον τρόπο να παρεμποδίσουν την εγκαθίδρυση και τη λειτουργία της εσωτερικής αγοράς·

ότι τα εμπόδια αυτά πρέπει, κατά συνέπεια, να καταργηθούν και ότι για το σκοπό αυτό τόσο η διάθεση στην αγορά όσο και η ελεύθερη κυκλοφορία των τσιγάρων πρέπει να υπάγονται σε κοινούς κανόνες όσον αφορά τη μέγιστη περιεκτικότητά τους σε πίσσα·

ότι στους κοινούς κανόνες αυτούς πρέπει να λαμβάνεται δεόντως υπόψη η προστασία της υγείας του πληθυσμού·

ότι οι κίνδυνοι καρκίνου του πνεύμονος αυξάνονται όσο μεγαλύτερη είναι η περιεκτικότητα σε πίσσα των καπνών καπνίσματος· ότι το Ευρωπαϊκό Συμβούλιο του Μιλάνου της 28ης και 29ης Ιουνίου 1985 υπογράμμισε τη σημασία της προώθησης ενός ευρωπαϊκού προγράμματος δράσης κατά του καρκίνου·

ότι το Συμβούλιο και οι εκπρόσωποι των κυβερνήσεων των κρατών μελών που συνήλθαν στα πλαίσια του Συμβουλίου, στο ψήφισμά τους της 7ης Ιουλίου 1986 (4), έκριναν ότι η καταπολέμηση του νικοτινισμού είναι πρωταρχικής σημασίας·

ότι, για τη θέση σε εφαρμογή της παρούσας οδηγίας, πρέπει να προβλεφθεί ο καθορισμός ικανοποιητικών προθεσμιών, οι οποίες θα επιτρέπουν αφενός, να ολοκληρωθεί, με αποτελεσματικότητα η διαδικασία μετατροπής των ποικιλιών και, αφετέρου, να προσαρμοστούν προοδευτικά οι καταναλωτές και οι κατασκευαστές σε προϊόντα με χαμηλότερη περιεκτικότητα σε πίσσα·

ότι η παρούσα οδηγία περιλαμβάνει προδιαγραφές που θα αναθεωρηθούν βάσει της πείρας που θα αποκτηθεί, της εξέλιξης της τεχνικής και των ιατρικών γνώσεων στον τομέα αυτό, με στόχο τη μεγαλύτερη προστασία του πληθυσμού·

ότι οι καπνιστές θα πρέπει να έχουν πάντοτε επίγνωση του γεγονότος ότι κάθε μορφής τσιγάρο βλάπτει την υγεία και ότι είναι προτιμότερο να σταματήσουν να καπνίζουν αντί να καπνίζουν τσιγάρα χαμηλής περιεκτικότητας σε πίσσα·

ότι, τέλος, η πρωτοβουλία που προβλέπει η παρούσα οδηγία θα έχει ευνοϊκότερα αποτελέσματα για τη δημόσια υγεία εφόσον συνοδεύεται από προγράμματα εκπαίδευσης για την υγεία κατά τη διάρκεια της υποχρεωτικής σχολικής εκπαίδευσης και από εκστρατείες ενημέρωσης και ευαισθητοποίησης·

ότι η θέσπιση μεγίστων περιεκτικοτήτων σε πίσσα συνεπάγεται για την Ελληνική Δημοκρατία ιδιαίτερες δυσκολίες κοινωνικοοικονομικής φύσης· ότι θα πρέπει να δοθεί στο κράτος μέλος αυτό, κατ' εξαίρεση, παρέκκλιση ως προς τις ημερομηνίες θέσης σε εφαρμογή, οι οποίες προβλέπονται για τα άλλα κράτη μέλη,

ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Η παρούσα οδηγία έχει ως στόχο την εναρμόνιση των νομοθετικών, κανονιστικών και διοικητικών διατάξεων των κρατών μελών που αφορούν τη μέγιστη περιεκτικότητα των τσιγάρων σε πίσσα, λαμβάνοντας ως βάση ένα υψηλό επίπεδο προστασίας του πληθυσμού με την ελάττωση της βλάβης που προκαλεί στην υγεία του η πίσσα.

Άρθρο 2

1. Για τους σκοπούς της παρούσας οδηγίας, ως πίσσα νοείται το ακαθάριστο άνυδρο και απαλλλαγμένο νικοτίνης συμπύκνωμα καπνού.

2. Η περιεκτικότητα σε πίσσα των τσιγάρων που διατίθενται στην αγορά των κρατών μελών δεν μπορεί να υπερβαίνει:

τα 15 mg ανά τσιγάρο από τις 31 Δεκεμβρίου 1992 και

τα 12 mg ανά τσιγάρο από τις 31 Δεκεμβρίου 1997.

3. Στα πλαίσια προσωρινής παρέκκλισης, οι οριακές τιμές και οι ημερομηνίες θέσης σε εφαρμογή για την Ελληνική Δημοκρατία, είναι προσωρινά οι ακόλουθες:

20 mg έως 31 Δεκεμβρίου 1992,

18 mg έως 31 Δεκεμβρίου 1998,

15 mg έως 31 Δεκεμβρίου 2000,

12 mg έως 31 Δεκεμβρίου 2006.

Ωστόσο, η παρέκκλιση αυτή δεν μπορεί να δικαιολογεί ελέγχους στα εσωτερικά σύνορα της Κοινότητας.

Άρθρο 3

Η περιεκτικότητα των τσιγάρων σε πίσσα μετράται με τις μεθόδους ISO 4387 και 3400. Ο έλεγχος πρέπει να γίνεται με τη μέθοδο ISO 8243.

Άρθρο 4

Η προσαρμογή των διατάξεων της παρούσας οδηγίας στην τεχνική πρόοδο περιορίζεται στη μέθοδο μέτρησης της περιεκτικότητας σε πίσσα και στη μέθοδο ελέγχου που αναφέρονται στο άρθρο 3.

Άρθρο 5

Για την προσαρμογή στην τεχνική πρόοδο που αναφέρεται στο άρθρο 4, η Επιτροπή επικουρείται από μια συμβουλευτική επιτροπή που απαρτίζεται από αντιπροσώπους των κρατών μελών με πρόεδρο τον αντιπρόσωπο της Επιτροπής.

Άρθρο 6

Ο αντιπρόσωπος της Επιτροπής υποβάλλει στην επιτροπή σχέδιο των μέτρων που πρέπει να ληφθούν. Η επιτροπή διατυπώνει γνώμη σχετικά με το σχέδιο αυτό εντός προθεσμίας που μπορεί να ορίσει ο πρόεδρος σε συνάρτηση με τον επείγοντα χαρακτήρα του θέματος, ενδεχομένως, με ψηφοφορία.

Η γνώμη εγγράφεται στα πρακτικά· εξάλλου, κάθε κράτος μέλος μπορεί να ζητήσει να εγγραφεί στα πρακτικά η θέση που διατύπωσε.

Η Επιτροπή λαμβάνει όσο το δυνατό περισσότερο υπόψη της τη γνώμη που διατύπωσε η επιτροπή. Πληροφορεί την επιτροπή για τον τρόπο με τον οποίο έλαβε υπόψη της την γνώμη αυτή.

Άρθρο 7

1. Τα κράτη μέλη δεν μπορούν να απαγορεύουν ή περιορίζουν το εμπόριο των προϊόντων που είναι σύμφωνα προς την παρούσα οδηγία για τους λόγους σχετικούς με την ελάττωση της περιεκτικότητας των τσιγάρων σε πίσσα.

2. Η παρούσα οδηγία δεν θίγει το δικαίωμα των κρατών μελών να προβλέπουν, με τήρηση της συνθήκης, τις απαιτήσεις που κρίνουν αναγκαίες προκειμένου να εξασφαλίζεται η προστασία της υγείας του πληθυσμού κατά την εισαγωγή, την πώληση και την κατανάλωση προϊόντων καπνού, εφόσον αυτό δεν συνεπάγεται τροποποιήσεις της ελάττωσης περιεκτικότητας των τσιγάρων σε πίσσα που ορίζει η παρούσα οδηγία.

Άρθρο 8

1. Τα κράτη μέλη θέτουν σε εφαρμογή τις αναγκαίες νομοθετικές, κανονιστικές και διοικητικές διατάξεις προκειμένου να συμμορφωθούν με την παρούσα οδηγία εντός προθεσμίας δέκα οκτώ μηνών από την κοινοποίησή της (1). Ενημερώνουν αμέσως την Επιτροπή σχετικά.

2. Τα προϊόντα που υπάρχουν ήδη κατά τις ημερομηνίες που αναφέρονται στο άρθρο 2 παράγραφος 2 και δεν είναι σύμφωνα προς την παρούσα οδηγία μπορούν να διατίθενται στο εμπόριο επί δύο έτη μετά τις ημερομηνίες αυτές.

3. Τα κράτη μέλη ανακοινώνουν στην Επιτροπή τις διατάξεις εσωτερικού δικαίου που θεσπίζουν στον τομέα που καλύπτει η παρούσα οδηγία.

Άρθρο 9

Η παρούσα οδηγία απευθύνεται στα κράτη μέλη.

Βρυξέλλες, 17 Μαΐου 1990.

Για το Συμβούλιο

Ο Πρόεδρος

R. O'HANLON

(1) ΕΕ αριθ. C 48 της 20. 2. 1988, σ. 10.

(2) ΕΕ αριθ. C 158 της 26. 6. 1989, σ. 229 και ΕΕ C 96 της 17. 4. 1990.

(3) ΕΕ αριθ. C 237 της 12. 9. 1988, σ. 49.

(4) ΕΕ αριθ. C 184 της 23. 7. 1986, σ. 19.

(1) Η παρούσα οδηγία κοινοποιήθηκε στα κράτη μέλη στις 18 Μαΐου 1990.